Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 281/05)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 artikla

SAN (x) SMM ( )

Kansallisen asiakirjan numero: 79

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20, I-00187 Roma

Puhelin (39) 06 481 99 68

Faksi (39) 06 42 01 31 26

Sähköposti: qualità@politicheagricole.it

2. Hakijaryhmittymä 2.1. Nimi: APO Associazione Produttori Olivicoli

2.2. Osoite: Via A. di Sangiuliano, 349, I-95124 Catania

2.3. Kokoonpano: tuottaja/jalostaja (x) muu ( )

3. Tuotelaji: Luokka 1.5 - Ekstra-neitsytoliiviöljy

4. Eritelmä (yhteenveto 4 artiklan 2 kohdan edellytyksistä)

4.1 Nimi: Monte Etna

4.2 Kuvaus: Ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

- enimmäishappopitoisuus 0,6 %,

- paneelitesti >= 7,

- K 232 <= 2,20,

- K 270 <= 0,15,

- linolihappo <= 10 %,

- linoleenihappo <= 0,8 %,

- Delta K <= 0,005,

- peroksidiluku <= 12 MeqO2/kg,

- väri: kullankeltainen, vihreään vivahtava,

- tuoksu: kevyen hedelmäinen,

- maku: hedelmäinen, kevyesti katkera ja polttava.

4.3 Maantieteellinen alue: Monte Etna -alkuperänimityksen tuotantoalue sijaitsee Etnan ympäristössä ja käsittää Catanian, Ennan ja Messinan provinsseihin kuuluvien, kyseisen vuoren rinteillä sijaitsevien kuntien hallinnollisen alueen.

4.4 Alkuperätodisteet: Oliivinviljelyn käynnistivät Sisilian itäosissa foinikialaiset ensimmäisellä vuosituhannella eKr. ja kreikkalaiset VIII vuosisadalla eKr. Toimiva tulivuori on ruokkinut alueella oliivinviljelyyn liittyvää myyttiä: Odysseus miehistöineen puhkaisee kyklooppi Polyfemoksen - Etnan henkilöitymän - ainoan, tulta syöksevän silmän työntämällä siihen nimenomaan oliivipuun rungon. Vuosisatojen varrella oliivinviljely on kehittynyt huomattavasti, ja sen merkitys alueen elinkeinoelämälle on erittäin tärkeä. Jo 3. vuosisadalla eKr. roomalaiset määräsivät tuntuvan veron Sisilian oliiviöljylle Campaniassa ja Laziossa tuotetulle öljylle aiheutuneen kilpailun lieventämiseksi. Myöhemmin Sisiliaa hallinneet arabit vauhdittivat ja järkiperäistivät osaamisellaan alueen oliivinviljelyä. Todisteita Etnan oliiviöljyntuotannon merkityksestä löytyy jo Pietro Bembon kirjoituksista. Teoksessaan "De Aetna" hän viittaa Etnan alueen oliivinviljelyn hyvään laatuun ja arvostukseen. Myöhemmin aiheesta ovat kirjoittaneet muun muassa luonnontieteilijä Lazzaro Spallanzani sekä kirjailijat A. Stoppani, W. Goethe ja Guy de Maupassant. Erityisen innostuneen kuvauksen antaa Tocqueville matkustaessaan Sisiliassa maaliskuussa 1827. Hän ylistää Etnan alueen vaurautta ja yltäkylläisyyttä, joka perustuu tuliperäisen maan erityisominaisuuksien ansiosta erittäin runsassatoisiin paikallisiin viljelmiin. Koko 1800-luvun ja 1900-luvun alun ajan Etnan oliiviöljy oli monien italialaisten ja eurooppalaisten kuluttajien suuresti arvostamaa, ja huomattavia määriä kyseistä tuotetta myytiin Etnan alueen tärkeimmässä satamassa Ripostossa.

Tuotanto, jalostus ja pullotus tapahtuvat rajatulla alueella. Se, että myös pullotus tapahtuu samalla alueella, johtuu tarpeesta turvata Monte Etna -oliiviöljyn erityisominaisuudet ja korkea laatu. Näin voidaan varmistaa, että ulkopuolisen valvontaelimen tarkastukset suoritetaan asianomaisten tuottajien läsnäollessa. Suojattu alkuperänimitys on tuottajien kannalta erittäin tärkeä ja tarjoaa perusasetuksen tavoitteiden ja suuntaviivojen mukaisesti mahdollisuuden tulotason parantamiseen. Lisäksi kyseistä toimintaa on perinteisesti harjoitettu rajoitetulla maantieteellisellä alueella.

Oliivit ovat peräisin tuotantoalueella sijaitsevista oliivitarhoista, ja niiden tuottajat merkitsevät tarhansa asianmukaisesti ylläpidettyyn ja ajantasaistettuun luetteloon. Öljyn puristaminen, pullotus ja pakkaaminen tapahtuvat samalla rajoitetulla alueella hyväksytyissä ja erityiseen luetteloon rekisteröidyissä laitoksissa. Valvontaelin toteaa, että tuotantoeritelmässä edellytetyt tekniset rekisteröintivaatimukset täyttyvät ja että kaikki tuotantoketjuun osallistuvat täyttävät velvollisuutensa tuotteen jäjitettävyyden varmistamiseksi.

4.5 Tuotantomenetelmä: Monte Etna -neitsytoliiviöljy saadaan terveistä oliiveista. Sadonkorjuu tapahtuu kypsymisen alkamisesta lähtien tammikuun toiselle kolmannekselle asti korkeuseroista riippuen.

Monte Etna -neitsytoliiviöljyn tuotantoon voidaan Nocellara Etnea -lajikkeen (vähintään 65 %) ohella käyttää seuraavia lajikkeita: Moresca, Tonda Iblea, Ogliarola Messinese, Biancolilla, Brandofino ja Olivo di Castiglione. Näiden muiden lajikkeiden prosenttiosuus vaihtelee, mutta se saa olla enintään 35 %.

Tuholaisten valvonnassa noudatetaan alueellisessa torjuntaohjelmassa määriteltyjä menetelmiä, jotka perustuvat ensisijaisesti ympäristöä vähän kuormittaviin keinoihin. Lentävien täysikasvuisten hyönteisten esiintymistä seurataan ansojen avulla ja vahingoittuneista hedelmistä otetaan näytteitä. Toleranssirajan ylittyessä tehoaineiden käyttö on perusteltua suositeltua annostusta noudattaen. Rikkakasvien torjunnassa käytetään tavanomaisen viljelykäytännön mukaisia menetelmiä kuten niittämistä, leikkaamista ja/tai maan kyntämistä.

Tuotantoon käytettyjen tarhojen oliivituotos hehtaaria kohti saa olla enintään 10000 kilogrammaa ja öljytuotos enintään 20 %.

Oliivit korjataan suoraan puista joko käsin poimimalla tai koneellisesti täryttämällä ja keräämällä verkkoihin, jolloin ne eivät sekoitu maassa pitempään olleisiin pudonneihin oliiveihin. Oksien lyöminen kepillä tai niiden katkaiseminen on kiellettyä.

Korjatut oliivit on säilytettävä puristamiseen asti ohuina kerroksina kestävissä ja ilmastoiduissa astioissa tiloissa, joiden suhteellinen kosteus on alhainen (50-60 %) ja lämpötila enintään 15 °C. Oliiveja saa kuitenkin säilyttää tilalla enintään 48 tuntia niiden korjaamisesta.

Puristamossa oliivien vastaanottoon, punnitukseen ja varastointiin tarkoitetut tilat on erotettava jalostukseen varatuista tiloista ja niissä on oltava asianmukainen, joko luonnollinen tai koneellinen ilmastointijärjestelmä. Monte Etna -ekstra-neitsytoliiviöljyn puristaminen tapahtuu yksinomaan mekaanisia menetelmiä käyttäen. Erityisesti jauhaminen on suoritettava kivivalssien (joka on vanhin jauhamismenetelmä) ja mekaanisten puristinten avulla. Jauhamista edeltää lehtien poistaminen imuroimalla, oliivien huolellinen puhdistaminen juoksevalla vedellä sekä oliivien käsitteleminen tärysiivilässä veden ja mahdollisten lehtien jäännösten tai muiden roskien poistamiseksi. Jauhamisaika riippuu oliivien kypsyysasteesta sekä hedelmälihan paksuudesta ja rakenteesta. Sekoittamisaika vaihtelee oliivien kypsyysasteen mukaan 15 ja 40 minuutin välillä, ja sekoittimen ulkopinnalla virtaavan veden lämpötilan on oltava sellainen, että käsiteltävän oliivimassan lämpötila on enintään 28-30 celsiusastetta.

4.6 Yhteys maantieteelliseen alkuperään: Rajattu tuotantoalue sijaitsee erityisesti Etnan pohjois-, länsi- ja etelärinteillä 100-1000 metrin korkeudessa merenpinnasta. Tulivuoren itärinteillä ei harjoiteta oliivinviljelyä. Alueen mikroilmastoa voidaan luonnehtia välimerelliseksi vuori-ilmastoksi. Yhdessä tuliperäisen, eri aikakausilta peräisin olevan purkautuneen laavan muodostaman hiekansekaisen ja runsaasti karkeaa ainesta sisältävän maaperän kanssa se antaa tuotteelle ainutlaatuiset ja jäljittelemättömät ominaisuudet, jotka voidaan todeta kemiallis-fysikaalisissa ja aistinvaraisissa määrityksissä. Tuoreet vertailututkimkset ovat osoittaneet, että Monte Etna -oliiviöljyn vapaiden rasvahappojen koostumuksessa on sen alkuperäalueesta johtuvia merkittäviä eroja verrattuna viereisillä alueilla tuotettuun öljyyn. Nämä erot ovat niin huomattavia, että maantieteellisen alkuperän ja kemiallisten ominaisuuksien välillä voidaan osoittaa olevan selvä yhteys. Ilmasto- ja maaperäolosuhteet ovat muovanneet kasvilajien kehitystä paikallisten, muista erottuvien lajikkeiden ja ekotyyppien suuntaan. Tästä esimerkkinä on alueella kaikkein yleisimmin viljelty Nocellara Etnea -lajike. Koska oliivipuu pystyy käyttämään hyväkseen karun laavaperäisen maan ominaisuudet ja kestää hyvin kuivuutta, oliivinviljelyn merkitys perinteisten viljelijäperheiden toimeentulolle ja koko alueen maataloudelle on huomattava. Paikallisessa perinteessä tällaisilta alueilta peräisin olevaa oliiviöljyä kutsuttiin "vuoristo-oliiviöljyksi" erotuksena muilla lähialueilla tuotetusta öljystä. Kuluttajat arvostavat tuotteen laadullisia ja aistinvaraisia ominaisuuksia ja ovat valmiita maksamaan siitä hinnan, joka on keskimäärin 20-25 % oliiviöljyn tavanomaista markkinahintaa korkeampi.

4.7 Valvontaelin Nimi: Agroqualità Sarl

Osoite: Piazza Sallustio, 21, I-00187 Roma

4.8 Merkintä: Olio extra vergine di oliva "Monte Etna" Denominazione di Origine Protetta.

Suojattu alkuperänimitys on merkittävä etikettiin selkein ja lähtemättömin kirjaimin, joiden väri poikkeaa selvästi etiketin väristä ja jotka erottuvat vaivatta muista merkinnöistä.

Oliivien tuotantovuosi on ilmoitettava etiketissä.

Tuotetta saa tarjota kuluttajille enintään 5 litran astioissa.

4.9 Kansalliset vaatimukset: -

EY nro: G/IT/00060/97.12.22.

Täydellisen asiakirjan vastaanottopäivä: 12. elokuuta 2002.